oor karakter | die lewe na 40
‘n Onsterflike versiering
June 3, 2018 / Andorize	/ 3 Comments
Vrou-wees is nie ‘n grap nie. Ouer word ook nie. Dit kom met soveel uitdagings en veranderinge, die hemel weet, om by te bly vandag is ‘n enorme taak! Dis ‘n crispy-besigheid dié want alles wat kan kraak, kraak; en alles wat kan plooi, die plooi.
Ek en Riaan volg elke week die mooimaak program, Glam Guru – “Mooimaak in ‘n botteltjie of buisie”, soos Hannon sal sê. Ek hou van sy programme, hy gee lekker mooimaak wenke wat prakties is vir elke dag se gebruik. Daar is deesdae ‘n hele paar sulke mooimaak programme wat meer goed behels soos suurstof inspuitings en chemiese afskilfering en laserbehandeling…. Dis nie vir my nie, maar ek haal my hoed af vir vroue wat kans sien daarvoor.
Maar as ‘n mens mooi dink daaroor en jy jouself die vraag afvra: Waarop maak jy staat om jouself mooi te laat lyk? Dan kom gedagtes na vore soos mooi klere, grimering, juwele, ‘n moderne haarstyl, akriel of gel naels met naelkuns op, getattoeërde wenkbroue, ens. Party van ons probeer ‘n gesonde leefstyl handhaaf, ander spandeer geld op skoonheidsprodukte en behandelings. Elke vrou het maar haar goedjies en grilletjies wat sy vir haarself doen om mooi te lyk.
Mooi was nog nooit lelik nie, maar maak dit regtig saak as ons uiterlike voorkoms dag na dag stadig besig is om te vergaan?
Ek glo dis die punt wat Petrus by die vroue in sy tyd probeer tuisbring het in 1 Petrus 3:4-5. Hulle het in die era van die Romeinse ryk geleef en in daardie tyd was vroue blykbaar baie behep met hulle hare. Glo dit of nie, maar hulle het toe ook al hare gekleur en hulle was lief daarvoor om pruike te dra, veral blonde pruike.
Nie dat daar enigsins iets verkeerd daarmee was nie. Petrus het nie gesê hulle mag nie so lyk nie. Hy het nie uiterlike versierings verbied, of gesê vroue mag nie hul hare mooi maak of juwele dra of mooi klere aantrek nie. Nee. Wat hy wel in sy brief aan medegelowiges probeer oordra het, is dat Christen-vroue se uiterlike versierings in matigheid behoort te wees. ‘n Christen-vrou se fokus en prioriteit behoort altyd op die versiering van die innerlike te wees, en nie die uiterlike nie. Vir Petrus was dít wat mense van buite af kon raaksien, nie ware skoonheid nie. Hy het ware skoonheid geag as dít wat van binne af uit kom: wie jy is, nie wat jy in ‘n spieël kan raaksien en optof nie.
In vandag se terme sou Petrus ook nie uiterlike versierings verbied het nie, maar hy sou wel by sy standpunt gebly en dit beklemtoon het dat ‘n vrou se mooiste eienskappe nie uiterlik van aard is. Haar innerlike versiering moet die bron van haar ware skoonheid wees:
Die onverganklike versiering van ‘n sagmoedige en stille gees….
Innerlike skoonheid is blywend. Niemand kan dit van jou af wegvat nie. Dit verouder nie. Dit kan nie vergaan of uitsterf nie. Inteendeel, onverganklike skoonheid raak net beter hoe ouer jy word. Soos goeie wyn; en goeie wyn het nie ‘n krans nodig nie, sê die spreekwoord. Innerlike skoonheid is baie meer waardevol as die dinge wat uiterlike skoonheid bevorder; en iets wat goed is hoef nie geprys te word nie.
Petrus beskryf die karakter van ware skoonheid as “‘n sagmoedige en stille gees”. Dit beteken om sag en vriendelik te wees. Beskeie. Om ‘n kalm en rustige gemoed te handhaaf. To be calm and self-controlled; not overanxious; but serene and spiritually mature (Amplified).
Dis ironies dat hierdie karaktertrekke nêrens vandag in ons kultuur aangemoedig of bevorder word nie…. En tog is dit baie kosbaar vir God.
Petrus se brief aan vroue duisende jare gelede, is vandag nog net so relevant. Ongeag die verskil in eras eeue uitmekaar, die beginsel staan vas soos God se Woord altyd vas bly staan: Mense oordeel volgens uiterlike voorkoms, maar die Here kyk na die binnekant.
Nie wat die mens sien, sien God nie, want die mens sien aan wat voor oë is, maar die Here sien die hart aan (1 Sam 16:7).
Hemelse Vader, ons kom voor U – nie net as vroue nie, maar ook as U dogters; en ons bring ook ons dogters en hulle dogters voor U. Gee dat ons nie spandabelrig sal wees en ons tyd en geld uitbundig sal spandeer op nuttelose en waardelose dinge nie; maar dat ons onsself sal beklee met die onverganklike wat die hart versier en ons sal mooi maak van binne af. Help ons om ons harte en ons denke in orde te kry en in lyn met U woord; sodat wanneer die versoekings ons wil oorval met gedagtes en begeertes na die maatstawwe van die wêreld daarbuite, dat ons die regte keuses sal maak. Amen
Versoekings lyk altyd aantreklik en mooi toegedraai in kortstondige beloftes van self-tevredenheid; self-liefde; self-voldaanheid; self-verheffing; self-bewondering…. Maar ons het nie hierdie dinge nodig om ons te klassifiseer nie. Die Here gee vir ons iets wat baie meer waardevol is; wat tydloos en onsterflik is: die onverganklike versiering van ‘n sagmoedige en stille gees; en in Sy oë is dit die kosbaarste juwele wat ‘n vrou kan dra.
Andorize on Sondag Refleksie
dromer777 on Sondag Refleksie